Sastdiņ, 14. junī, 23.00 LTV1 demonstrēs koncertuzvadumu “Rakstītāja” – veļtejumu Bronislavys Martuževys pīmiņai.
Latvejis Radejis kors dirigenta Sigvarda Kļavys vadeibā sadarbeibā ar komponistim Mārtiņu Braunu, Imantu Kalniņu, Jāni Lūsēnu i Valtu Pūci apzynuoja Bronislavys Martuževys literarū montuojumu, kuo rezultatā tyka radeits koncertuzvadums “Rakstītāja”. Ituo nūtykuma režisors ir Roberts Rubīns, pīsadola instrumentaluo grupa i solisti – Ieva Kerēvica i Daumants Kalniņš. Pyrmizruode nūtyka 28. majā Lubuonys piļsātys klubā, dīnu vāluok koncertuzvadums tika ruodeits Latgolys viestnīceibā GORS, bet Reigā iz muzykys nomu “Daile” klauseituoji tyka aicynuoti 30. maja vokorā.
Muzykalais stuosts vess pa Bronislavys Martuževys (08.04.1924.-13.02.2012.) dzeivis stygom, atkluojūt vysaidys dzejneicys boguotuo myuža epizodis, juos puordzeivuojumus, sapynus i ilgys. Bronislava Martuževa aizguoja myužeibā 2012. goda februarī, atstuojūt deveņus dzejūļu kruojumus, kurūs izjustā, vīnkuoršā volūdā i ar vyssvātuokū mīlesteibu runuojuse par sovu dzimtini i Latvejis viesturis nūtikšonom. Bronislava beja laikmata legenda i Treju Zvaigžņu ordiņa virsneica. Kai Nacionaluos Pretuošonuos kusteibys dalineica i atbaļsteituoja izcītuse sūdu nūmetnēs Sibirī. Jei beja ari izcila folklorys teicieja ar skaistu bolsu, muzykali apduovuota, spielējuse cītaru i akordeonu, kai ari sacerējuse Atmūdys laika pazeistamū dzīsmi “Jaunība, jaunība, sārtais vīna trauks’’.
Koncertuzvadumā pīsadola: Ieva Kerēvica, bolss; Gundega Krūmiņa, bolss; Daumants Kalniņš, bolss, oboja; Jānis Strazdiņš, bass; Indulis Cintiņš, vijūle; Aldis Liepiņš, klavīris; Ivo Krūskops, sytaminstrumenti; Artūrs Noviks, akordeons; Mareks Auziņš, kontrabass; Roberts Rubīns, režisors; Latvejis Radejis kors; Sigvards Kļava, dirigents. Programā: Jāņa Lūsēna, Mārtiņa Brauna, Valta Pūcis, Imanta Kalniņa dzīsmis ar Bronislavys Martuževys dzeju.
ltg_Latn ltg_Latn ltg_Latn ltg_Latn